ଦାମ-ବୈଜୟନ୍ତ ଆଲୋଚନା : ଭିନ୍ନ ଏକ ରାଜନୈତିକ ସମୀକରଣର ସମ୍ଭାବନା ! - Prameya News7\nଦାମ-ବୈଜୟନ୍ତ ଆଲୋଚନା : ଭିନ୍ନ ଏକ ରାଜନୈତିକ ସମୀକରଣର ସମ୍ଭାବନା !\nଭୁବନେଶ୍ବର ୧୩|୯ଃ ବିଜୁ ଜନତା ଦଳରୁ ବହିଷ୍କୃତ ହୋଇଥିବା ପାରାଦୀପ ବିଧାୟକ ଡାକ୍ତର ଦାମୋଦର ରାଉତଙ୍କୁ ଭେଟିଛନ୍ତି ପୂର୍ବତନ ସାଂସଦ ବୈଜୟନ୍ତ ପଣ୍ଡା । ଆଜି ସକାଳ ୮ଟା ୪୫ମିନିଟ୍ ରେ ଦୁଇ ନେତା ଦୀର୍ଘ ୨୦ମିନିଟ୍ ଧରି ଆଲୋଚନା କରିଛନ୍ତି । ଏହି ସାକ୍ଷାତ ଓ ଆଲୋଚନା ସୌଜନ୍ୟମୂଳକ ବୋଲି ବୈଜୟନ୍ତ ପଣ୍ଡା କହିଛନ୍ତି । ତେବେ ଏହି ସାକ୍ଷାତ ଆଲୋଚନା ପଛରେ ଏକ ଭିନ୍ନ ରାଜନୈତିକ ସମୀକରଣର ସମ୍ଭାବନା ରହିଥିବା ସ୍ପଷ୍ଟ ଜଣାପଡୁଛି । ସୂଚନା ଯୋଗ୍ୟ ଯେ, ଗତ ଜାନୁଆରୀ ୨୪ ତାରିଖରେ ବୈଜୟନ୍ତଙ୍କୁ ମଧ୍ୟ ଦଳବିରୋଧୀ କାର୍ଯ୍ୟ ଅଭିଯୋଗରେ ଦଳରୁ ନିଲମ୍ବିତ କରାଯାଇଥିଲା ଏବଂ ମେ' ମାସରେ ବୈଜୟନ୍ତ ଦଳ ପରିତ୍ୟାଗ କରିଥିଲେ ।\nସାକ୍ଷାତ ଆଲୋଚନା ପରେ ଗଣମାଧ୍ୟମକୁ ପ୍ରତିକ୍ରିୟା ଦେବାବେଳେ ଉଭୟ ନେତା ନବୀନଙ୍କ ଉପରେ ବର୍ଷିଛନ୍ତି । ନବୀନ ନଯିବା ଯାଏଁ ରାଜ୍ୟର ମଙ୍ଗଳ ନାହିଁ ବୋଲି କହିଛନ୍ତି । ସବୁ ନବୀନ ବିରୋଧୀ ଏକାଠି ହେବେ କି ବୋଲି ପ୍ରଶ୍ନର କୌଣସି ସିଧାସଳଖ ଉତ୍ତର ଉଭୟ ଦେଇନଥିଲେ ମଧ୍ୟ ସେଭଳି ସମ୍ଭାବନାକୁ ଖଣ୍ଡନ ମଧ୍ୟ କରିନାହାନ୍ତି ।\nଯିଏ ଅଭିଯୋଗ କରୁଛି ଦଳ ତା ବିରୋଧରେ କାର୍ଯ୍ୟାନୁଷ୍ଠାନ ନେବା ଦୁର୍ଭାଗ୍ୟଜନକ ବୋଲି ବୈଜୟନ୍ତ କହିଛନ୍ତି । ଆଗାମୀ ଦିନରେ ଏ ସଂପର୍କରେ ନିଷ୍ପତ୍ତି ନିଆଯିବ ବୋଲି ସେ ସଂକେତ ଦେଇଛନ୍ତି । ଅନ୍ୟ ପକ୍ଷରେ ଡାକ୍ତର ରାଉତ ଚିରାଚରିତ ଭାବେ ନବୀନଙ୍କୁ ଆକ୍ଷେପ କରିବା ସହ ଦୁର୍ନୀତି ବିରୋଧରେ ସଂଗ୍ରାମ ପାଇଁ ଆନ୍ନା ହଜାରେଙ୍କ ଭଳି ସମଗ୍ର ରାଜ୍ୟ ପରିକ୍ରମା କରିବେ ବୋଲି କହିଛନ୍ତି । ତାଙ୍କ ବହିଷ୍କାରରେ ଖୁସି ହୋଇ ଜଗତସିଂହପୁର ବିଜେଡି ସଭାପତି ବିଷ୍ଣୁ ଦାସ ଜଗତସିଂହପୁରରେ ବାଣ ଫୁଟାଇଛନ୍ତି । କିନ୍ତୁ ବାଣ କେମିତି ଫୁଟେ ତାହା ସେ ଜଗତସିଂହପୁର ଗଲେ ବୁଝାଇଦେବେ ବୋଲି ମଧ୍ୟ କହିଛନ୍ତି । ଦାମ ଅତୀତରେ ଗଢିଥିବା ବିଜୁ ବିଚାର ମଞ୍ଚକୁ ସକ୍ରିୟ କରିବେ ବୋଲି ମଧ୍ୟ ସଂକେତ ଦେଇଛନ୍ତି ।
